万年公主诔
左芬 (WeiJin)
昔蒲衣早智，周晋夙成。咸以岐嶷，名存典经。猗欤公主，在幼克哲。方德比齿，有邈先烈。何德之盛，而年或阙。何华之繁，而实不结。雨坠风逝，形影长灭。赫赫京室，河洛所经。阴精发曜，降兹淑灵。笃生公主，诞膺休桢。秀出紫微，日晖月明。既睇艳姿，徽音孔昭。盼茜其媚，婉曼其𡠀。宠玩轩陛，如琼如瑶。虽则弱齿，双德兼苞。五福所集，闻之先民。积善钟庆，祐德辅仁。宜终淑美，光晖日新。云何降戾，景命不振。晔晔荣曜，芳蕤始芳。何辜于天，猥遇降霜。茕茕稚魂，飘飘遐翔。于戏何辜，痛兹不福。生而何晚，殁而何速。酷矣皇灵，谬哉司禄。呜呼哀哉！日月载驰，白露凝结。自主薨徂，奄离时节。吉凶乖邈，存亡异制。将迁幽都，潜神永翳。呜呼公主！魂岂是绥。岌岌灵轜，骏驷騑騑。挽僮齐唱，悲音激摧。士女歔欷，高风增哀。一日不见，采萧作歌。况我公主，形灭体讹。精灵迁逝，幽此中阿。言思言念，涕泪滂沱。呜呼哀哉！